Ko te mea tuatahi, te whakamaharatanga. Te whakahōnore i te hunga kua mate mai i te aranga ake o Matariki i te tau o mua atu. Ko te mea tuarua te whakanuia i tēnei wā, te huihui tahi ki te whānau me ngā hoa. Kei te mōhio mātou i roto i te Whare nei ko tēnei te tino hiahia mai o mātou i tēnei wā taumaha o te mate urutā. Koinā te whakaaro pai ki a mātou ki te whakapiripiri mai ki te whakanui i tēnei wā. Heoi anō, ko te mea tuatoru, te titiro ki tua, te titiro whakamua ki ngā painga ka kawea mai ki te tau hou. He maha ngā hua i raro i ētahi whāinga mō tēnei wā kei roto i te pire nei, ko te aroha, ko te whakamaharatanga, ko te kotahitanga, ko te manaakitanga, ko te tohatoha, ko te mana taiao—he whakaaro rangatira tērā—ko te hākari, ko te wānanga, ko te noho tahi, ko te atawhaitanga, ko te whakanui, ko te tuakiritanga.